VS wil 42% van aandele verkoop | Netwerk24
VS wil 42% van aandele verkoop
Deur Hendrik Cronjé 28 Februarie 2021 00:17
Die Cheetahs beplan om sowat 42% van hul aandele te verkoop.
Hulle maak goeie vordering daarmee om 21% aan Cartrack en 'n verdere 21% aan 'n konsortium van plaaslike besighede te verkoop.
Die onderhandelinge het al in 2020 begin toe onder andere van die topspelers soos Ruan Pienaar en William Small-Smith gehelp het om plaaslike besighede te nader. Sedertdien hanteer slegs die Cheetahs se bestuur die onderhandelinge.
"Onderhandelinge oor aandeelhouding moet verskillende moontlikhede, verhoudings, regte en pligte in ag neem. Dit gaan ook nie net oor die Cheetahs se behoeftes of wense nie, maar ook die moontlike aandeelhouer(s) s'n," het Harold Verster, besturende direkteur van die Cheetahs, gesê.
'n Ander belangrike faktor is kommersiële vertroulikheid. Elk van die partye het sy eie ontledings-, oorwegings- en besluitnemingsprosesse.
"Totdat daar eenstemmigheid oor alle wesenlike aspekte is, is dit voortydig en nadelig om daaroor te bespiegel en kommentaar te lewer," sê Verster.
"Die Cheetahs kan wel bevestig dat gesprekke met twee potensiële sakevennote steeds voortgaan en dat 'n paar stappe in die proses al agter die rug is.
"Weer eens moet mense nie die invloed van Covid-19 op normale sake en besluitneming geringskat nie," voeg hy by.
Alles is ook steeds op koers vir die Cheetahs se deelname aan die Intercontinental Cup. Die laaste kommunikasie oor die Intercontinental Cup, gegrond op inligting van die organiseerders, was dat daar vir einde Februarie of Maart gemik word om 'n aankondiging te maak.
"Die kompetisie is iets nuuts," het Verster gesê.
"Dit word van meet af saamgestel deur 'n "aliansie" van organiseerders, besluitnemers en deelnemers. Elke party moet sy reëls, nasionale en internasionale rooster in ag neem met die nuwe kompetisie.
"Die algemene benadering wat die Cheetahs ervaar, is dat die organiseerders dit reg eerder as vinnig wil doen en die verskillende partye 'n billike kans wil gun om hul deelname aan die beoogde reeks reg te beplan."
Die Cheetahs verstaan die ongeduld, bespiegeling en opwinding, maar volgens hul het vorige nuwe kompetisies ook lank geneem om goed te keur en aan te kondig.